b'\n_START_ARTICLE_\nVerslo praktinio mokymo firma\n_START_SECTION_\nVPMF veikla\n_START_PARAGRAPH_\nVPM firmoje viskas yra tikra (finansiniai dokumentai, sutartys, mokes\xc4\x8di\xc5\xb3 tarifai, dirbama pagal galiojan\xc4\x8dius Lietuvos Respublikos teis\xc4\x97s aktus, atsi\xc5\xbevelgiama \xc4\xaf realius valiut\xc5\xb3 kursus ir pan.). Skirtumas tik toks, kad n\xc4\x97ra tikr\xc5\xb3 materiali\xc5\xb3 preki\xc5\xb3 (jos egzistuoja tik dokumentuose) ir pinigai yra netikri (tik imitacinio banko \xc4\xafra\xc5\xa1uose, VPMF buhalterijos knygose bei kituose dokumentuose)._NEWLINE_VPM firmoje veikia keturi tipiniai skyriai: personalo, pirkimo, pardavimo ir rinkodaros, finans\xc5\xb3 ir buhalterijos.\n_START_SECTION_\nVPMF Nauda\n_START_PARAGRAPH_\nDirbdami praktinio mokymo firmose, mokiniai, studentai ir suaugusieji stengiasi savaranki\xc5\xa1kai spr\xc4\x99sti darbo metu i\xc5\xa1kilusias problemas, \xc4\xafgyvendinti savo id\xc4\x97jas ir planus bei \xc4\xafgyti darbo verslo bendrov\xc4\x97je praktikos, \xc4\xafsisavinti ekonominius rei\xc5\xa1kinius. VPM firmos veiklai vadovauja kvalifikuoti pedagogai.\n_START_SECTION_\nVPMF Lietuvoje\n_START_PARAGRAPH_\nLietuvoje pirmosios VPM firmos \xc4\xafkurtos 1993 metais \xc4\xafgyvendinant Danijos trij\xc5\xb3 verslo koled\xc5\xbe\xc5\xb3 ir Lietuvos Respublikos kult\xc5\xabros ir mokslo ministerijos finansuot\xc4\x85 projekt\xc4\x85. \xc5\xa0iuo metu Lietuvoje veikia 52 verslo praktinio mokymo firmos._NEWLINE_VPM firmos veikia Lietuvos mokymo institucijose (universitetuose, kolegijose, profesin\xc4\x97se, vidurin\xc4\x97se mokyklose, gimnazijose, suaugusi\xc5\xb3j\xc5\xb3 mokymo centre) ir nevyriausybin\xc4\x97se organizacijose.\n_START_SECTION_\n\xe2\x80\x9eSimulith\xe2\x80\x9c centras\n_START_PARAGRAPH_\nKiekvienoje valstyb\xc4\x97je yra \xc4\xafsteigtas centrinis biuras nacionaliniu mastu koordinuojantis VPMF veikl\xc4\x85 \xc5\xa1alyje._NEWLINE_VPM firm\xc5\xb3 veikl\xc4\x85 Lietuvoje pri\xc5\xbei\xc5\xabri, koordinuoja ir tobulina \xe2\x80\x9eSimulith\xe2\x80\x9c centras. \xe2\x80\x9eSimulith\xe2\x80\x9c centras yra Vilniaus kolegijos strukt\xc5\xabrinis padalinys._NEWLINE_Centras \xc4\xafsteigtas Lietuvos Respublikos kult\xc5\xabros ir mokslo ministerijos 1993-09-02 \xc4\xafsakymu Nr. 1035 \xc4\xafgyvendinant bendr\xc4\x85 Lietuvos ir Danijos \xc5\xa1vietimo ministerij\xc5\xb3 projekt\xc4\x85.\n_START_SECTION_\nVPMF pasaulyje\n_START_PARAGRAPH_\nPasaulyje veikia daugiau nei 7500 VPM firm\xc5\xb3 i\xc5\xa1 42 pasaulio \xc5\xa1ali\xc5\xb3. \xc5\xa0i\xc5\xb3 VPMF centrinius biurus vienija pasaulin\xc4\x97 VPM firm\xc5\xb3 asociacija EUROPEN - PEN INTERNATIONAL. \xe2\x80\x9eSimulith\xe2\x80\x9c centras EUROPEN - PEN INTERNATIONAL asociacijos narys yra nuo 1997 m._NEWLINE_Lietuvos VPMF atstovai aktyviai prekiauja tarptautin\xc4\x97je rinkoje, bendradarbiauja rengiant tarptautinius projektus, dalyvauja u\xc5\xbesienio \xc5\xa1ali\xc5\xb3 mug\xc4\x97se.\n_START_SECTION_\nSusij\xc4\x99 puslapiai\n_START_PARAGRAPH_\nEUROPEN - PEN INTERNATIONAL SIMULITH CENTRAS VILNIAUS KOLEGIJA'